Habakuk 1:1-11.
Long 7 mun bilong 1998, long biknait, wanpela traipela solwara i solap na ran i kam na karamapim ol hauslain bilong Aitepe. Na yu save pinis, samting olsem 2000 manmeri wantaim ol pikinini bilong Aitepe i dai insait long dispela bikpela solwara. Yumi no lukim, tasol yumi bin harim stori bilong dispela trabel long redio na yumi lukim ol piksa bilong dispela trabel long niuspepa. Na sampela manmeri i raun long Kainantu na Goroka taun bilong bungim mani bilong helpim ol lain Aitepe na ol i tokim yumi.
Dispela trabel i bin kamap long Aitepe em i trupela samting i bin kamap. Em i no stori nating. Em i no wanpela tumbuna stori. Nogat. Em i trupela histori. Em i trupela samting i bin kamap long ol lain Aitepe bilong Papua New Guinea. Dispela trabel i bin holim ol lain Aitepe em i trupela samting i kamap long histori bilong ol. Yumi no bin lukim long ai bilong yumi, tasol yumi klia olsem, dispela i trupela stori.
Em i bikpela samting tru i bin kamap long histori bilong ol, na ating ol i no inap lusim tingting. Ating ol bai stori long ol pikinini bilong ol long dispela trabel ol i bin fesim. Na ol pikinini bilong ol bai stori long ol pikinini bilong ol yet long dispela trabel ol papamama i bin fesim. Na ol saveman bilong PNG ol bai raitim dispela stori long ol histori buk bilong PNG. Olsem na, ol nupela jeneresen i kamap ol bai harim stori bilong dispela trabel ol i bin fesim long 1998.
Stori bilong Habakuk em i trupela histori bilong em wantaim ol lain bilong em.
Dispela stori bilong Habakuk em i wankain olsem dispela stori bilong Aitepe. Dispela stori bilong Habakuk em i trupela histori bilong ol lain Juda. Em i trupela histori bilong Habakuk wantaim ol lain bilong em. Em i trupela samting i bin kamap long Habakuk. Em i trupela samting i bin kamap long ol lain Juda. Em i no stori nating tasol. Nogat. Em i trupela histori Habakuk i bin raitim na yumi ritim.
God i bin tokim Habakuk olsem, “Mi bai kirapim ol lain Babilon na ol bai kam na bagarapim yupela ol lain Juda.” Na sapos yumi lukim ol histori buk nabaut, orait yumi ken i save olsem, yes, tru tumas, ol lain Babilon i bin sakim na bagarapim ol lain Juda. Em i trupela histori bilong Habakuk wantaim ol lain bilong em. Em i trupela samting i bin kamap long ol lain Juda. Em i trupela trabel i bin karamapim ol. Wankain olsem trabel bilong Aitepe i trupela stori, orait trabel bilong Habakuk wantaim ol lain Juda i trupela stori.
God i bin tokaut long as na minim bilong dispela trabel i kamap long Habakuk wantaim ol lain bilong em.
Tasol, dispela stori bilong Habakuk i narapela kain. Long wanem? God i bin tokaut long as na minim bilong dispela trabel i kamap long Habakuk wantaim ol lain bilong em. (Lukim lain 1.)
Yumi no save long as na minim bilong trabel ol lain Aitepe i bin kisim. God i no bin tokaut long as na minim bilong dispela samting. Olsem na, wanpela man i no save long as na minim bilong trabel i bin kamap long ol lain Aitepe.
Planti manmeri i kamapim planti kainkain tingting bilong as na minim bilong dispela samting, tasol ol i no save trutru. Nogat. Ol i kamapim tingting bilong ol yet na ol i toktok. Ol i no save tru long as na minim bilong dispela samting. Na mi tokim yupela, sapos yumi no save, orait yumi mas pasim maus tasol. Sapos God i no tokim yumi long as bilong trabel bilong Aitepe, orait yumi mas pasim maus.
Tasol, yumi ken i klia long as na minim bilong trabel Habakuk na ol Juda i bin kisim. Long wanem? God i bin tokim Habakuk. Na God i putim dispela tok long Buk Habakuk bilong yumi tu yumi ken i klia long as na minim bilong dispela samting.
Na as bilong ol trabel i bin kamap long Habakuk wantaim ol lain Juda em i olsem, ol lain Juda i bin givim baksait long God na long dispela as God kirapim na strongim ol lain Babilon bilong mekim save long ol.
Ol lain Juda i bin givim baksait long God na long dispela as God i kirapim na strongim ol lain Babilon bilong mekim save long ol.
Lukim lain 2-4 pastaim. Habakuk i pilim hevi. Long wanem? Em i lukim ol lain bilong em, ol lain Juda, na em i lukim ol i givim baksait long God. Ol i givim baksait long God na ol i bihainim ol kainkain pasin nogut.
Lukim lain 3. Ating i luk olsem ol manmeri bilong Juda ol i no sindaun isi. Nogat. Ol i save kros pait klostu klostu, na taim ol i kros pait ol i save spoilim haus na gaden.
Yumi save long dispela kain pasin. Man i ken i kros long graun bilong em o pik bilong em o meri bilong em, na em i ken i sutim tok i go long narapela man, na dispela man i ken i kirap na kros na sutim tok i go bek gen, na hariap tupela kros pait. Na taim tupela i kros pait, orait ol wanlain bilong tupela i ken i kros pait tu, na ol i ken i kukim haus na spoilim gaden na katim man na ol kainkain samting olsem. Na dispela kain pasin i save kamap klostu klostu tasol long ples.
Lukim lain 4. Ol manmeri ol i no save rispektim lo. Lo i save kamap samting nating bilong ol. Ol i no kea long lo. Nogat. Ol i save bihainim laik bilong ol yet. Ol i no save rispektim ol majestret na ol bikman bilong ples. Nogat. Olsem na, ol trupela na gutpela samting i no kamap tumas long ples bilong ol. Nogat. Ol i save daunim man i laik bihainim gutpela samting na ol i save paulim ol samting i stret na i gutpela.
Na yumi save long dispela kain pasin tu. Lo i tok olsem, manmeri i no ken i baim gan o wokim homed gan. Tasol planti manmeri bilong ples na long taun ol i no rispektim lo. Nogat. Ol i kisim ol gan na putim long haus.
Na ol lain Juda ol i no rispektim lo bilong God. Ol i save olsem, God i tambuim pasin pamuk, na Em i tambuim pasin bilong paulim yangpela meri, na Em i tambuim pasin bilong kisim tupela meri, na Em i tambuim pasin bilong brukim marit. Tasol ol i mekim wanem, a? Yu save, ol i mekim ol dispela kain pasin, na ol i no kea ol i sakim tok bilong God.
God i tambuim stil pasin na spak pasin na disko pasin, na kros pait pasin na giaman pasin na giaman toktok. Tasol ol i mekim wanem, a? Yu save, tok bilong God i kamap samting nating bilong ol. Ol i no kea long bihainim tok bilong God. Ol i no rispektim tok bilong God.
Na ol i daunim ol gutpela samting, na trupela samting i no kamap strong, na ol i paulim ol samting i stret.
Yumi lukim dispela kain samting long ples bilong yumi. Trupela gutnius bilong God, tok bilong God, em i gutpela samting tru. Tasol planti manmeri i laik daunim mipela i laik bihainim gutnius bilong God. Gutnius bilong God i toksave long God i kisim bek sin manmeri long feitful wok bilong Jisas long diwai kros tasol. Gutnius bilong God i tokaut klia olsem, God i no inap kisim bek mipela long ol naispela wok bilong mipela. Nogat. God i kisim bek mipela long feitful wok Jisas i bin mekim long diwai kros tasol. Jisas yet i tok, “Mi yet Mi rot……Wanpela man i no inap i go long Papa long narapela rot. Nogat. Long Mi tasol.” Jisas i tok olsem na mipela bihainim dispela tok, tasol ol planti manmeri long ples i laik daunim mipela. Ol i no laik larim mipela. Nogat. Ol i save hetim mipela. Ol i les long mipela i bihainim dispela kain tok bilong God.
Ol i save paulim gutpela samting bilong bung bilong mipela. Olsem na, ol i tok olsem, “Yupela ol Satan lain tasol,” na, “Yupela bihainim waitman tasol,” na ol i mekim kainkain tok olsem. Na mipela laik planti manmeri i kisim dispela gutpela na trupela tok bilong God, tasol ol manmeri nabaut i harim dispela paul tok bilong ol lain i egensim mipela na ol i pret long kam harim gutpela tok bilong God wantaim mipela.
Em olsem na, ol i daunim gutpela samting. Gutpela samting i no kamap strong. Nogat. Ol samting nogut i kamap strong na ol planti manmeri i save sapotim ol samting nogut.
Na ol kainkain pasin nogut olsem i kamap long ol lain Juda, na Habakuk i lukim na em i pilim hevi long ol dispela samting.
Yumi mas klia olsem, dispela lain Juda ol i no lain nating. Nogat. Bipo, ol i stap kalabus long Isip na kisim bikpela hevi long Isip, tasol God i bin kam na helpim ol. God i bin lukim hevi bilong ol, na Em i sori long ol, na Em i kam na bagarapim ol lain Isip na Em i kisim bek ol lain Juda long kalabus Isip. God i bin helpim ol na blesim ol na mekim gutpela long ol. Na ol i amamas long kisim helpim bilong God, na ol i tok olsem, “Mipela trupela lain bilong God.” Tasol, ol i no laik aninit long God na bihainim Em. Nogat. Ol i givim baksait long Em tasol.
Em olsem na, Habakuk i lukim ol dispela pasin na em i krai. Em i krai long God olsem, “Long wanem as Yu larim ol dispela pasin nogut i kamap? Long wanem as Yu no laik stretim mipela? Long wanem as Yu no givim tingting long mipela na mipela ken i stretim pasin bilong mipela? Long wanem as Yu stap nating na Yu no laik helpim mipela na stretim mipela?” (Lukim lain 2.)
Orait, God i bekim askim bilong Habakuk olsem wanem? Yumi skelim lain 5-11.
Lukim lain 5-6. God i tok olsem, “Mi harim tok bilong yu Habakuk, na Mi lukim pasin nogut bilong ol lain Juda, tasol, Mi no stap nating. Nogat tru.” Na God i tokaut klia olsem, “Mi kirapim ol lain Babilon…Mi strongim ol lain Babilon…na Mi bai kisim ol i kam long yupela bilong mekim save long yupela.”
God i tokim ol olsem, “Yupela save long ol lain Babilon. Yupela bin harim ol stori nabaut olsem ol i hatpela lain stret. Orait, yupela mas klia olsem, em i Mi tasol i kirapim ol na Mi tasol i givim strong long ol. Long wanem? Mi laik mekim save long ol lain Juda bilong sin bilong ol. Mi no inap larim sin bilong ol. Olsem na, Mi yet Mi kirapim ol lain Babilon bilong dispela as tasol.”
Harim. Dispela i trupela histori. Dispela i trupela stori. Yu ken i lukim long ol histori buk nabaut. Yes, tru tumas, ol lain Babilon i kamap strong na ol i go pait long ol lain Juda na bagarapim ol olgeta. Na ol i kilim planti bilong ol Juda, na ranim ol i go olgeta, na ol lain Babilon i kisim graun bilong ol.
Tasol, yumi save long as bilong dispela histori. God i kirapim ol lain Babilon na God i givim strong long ol, na God i yusim ol bilong mekim save long ol lain Juda bilong pasin nogut bilong ol.
Dispela stori i ken i skulim yumi long 2-pela samting….
1. God i stap, na God tasol i save bosim na kontrolim olgeta samting bilong dispela graun.
Yumi mas klia olsem, God tasol i kirapim na strongim ol lain Babilon. Long tingting bilong God yet na long strong bilong God yet na long save bilong God yet, God i bosim na kontrolim ol lain Babilon. Na God tasol i salim ol lain Babilon i go long ol ples Juda bilong mekim save long ol. God tasol i bosim na kontrolim ol dispela samting.
Olsem na, sapos God i stap na God tasol i save bosim na kontrolim olgeta samting, orait mobeta yumi stretim tingting bilong yumi na yumi hariap na tanim bel na harim tok bilong dispela God na aninit long Em trutru. Yumi no ken i stap nating. Nogat. Yumi mas skelim gut ol tok bilong God na yumi mas stat nau na aninit long dispela bikpela God. Yumi mas pret, na yumi mas rispektim dispela bikpela strongpela trupela God i save bosim na kontrolim olgeta samting bilong dispela graun bilong yumi.
2. God bai mekim save long manmeri i givim baksait long Em.
God i kirapim na strongim ol lain Babilon bilong mekim save long ol Juda long sin bilong ol. Yu save, pastaim Habakuk i tingim olsem God i no kea long wanem kain pasin i kamap namel long ol lain Juda. Tasol, i olsem God Em i tok olsem, “Mi kea, na Mi no inap i stap nating na Mi no inap larim ol manmeri i mekim dispela kain pasin. Nogat. Mi kirapim na strongim ol lain Babilon bilong mekim save long ol, na olgeta manmeri bilong dispela graun mas klia olsem, Mi kea na Mi bai mekim save long manmeri i save givim baksait long Mi.”
Em olsem na….
- Yumi no ken i tingim olsem, God bai larim yumi manmeri bilong PNG.
Sapos yumi bilong PNG i tingim olsem, “God i no inap mekim save long mipela,” orait tingting bilong yumi em i paul olgeta. Planti manmeri i tingim olsem, “God i stap, tasol God i no inap kam na mekim save long mipela long ol sin bilong mipela. Nogat.” Ol manmeri i kisim dispela kain tingting ol i rong. Tru tumas God bai mekim save long olgeta manmeri i givim baksait long Em.
Sampela manmeri bilong PNG ol i tingim olsem ol bai abrusim pe nogut bilong sin bilong ol. Ol i tingim olsem ol bai mekim gutpela toktok long ai bilong God na winim kot bilong ol. Ol i tingim olsem ol bai mekim naispela toktok na grisim God na God bai orait long ol. Tasol, ol manmeri i kisim dispela kain tingting ol i bikhet manmeri na ol i no save liklik long God. Tru tumas God bai mekim save long olgeta manmeri PNG i save givim baksait long Em.
- Na God i no inap larim yu sapos yu save givim baksait long God na bihainim ol kainkain sin pasin.
Maski yu wanpela lotu manmeri o nogat. Sapos yu givim baksait long God na yu bihainim ol laik bilong yu tasol, orait yu mas save olsem, God i no inap larim yu. Nogat. Em bai mekim save long yu wantaim olgeta manmeri i givim baksait long Em.
Tasol, hop i stap….lukim 1 Jon 1:9 na 1 Jon 4:9-10….
9Sapos yumi konfesim sin bilong yumi, God Em i feitful na tru na Em bai fogivim olgeta sin bilong yumi. Em bai rausim ol pasin nogut bilong yumi na mekim yumi klin.
9God i soim lavim bilong Em namel long yumi long dispela wei – Em i bin salim dispela wanpela Pikinini Man bilong Em i kam long dispela graun, bai yumi kisim laip long wok bilong Em. 10Dispela em i lavim – yumi no bin lavim God, tasol Em i bin lavim yumi na Em i salim Pikinini Man bilong Em i kam na Em i dai bilong pinisim bel hat bilong God long sin bilong yumi.
Em tasol.
mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn